A *Déryné* 1951-es, Békeffy István forgatókönyve alapján készült film. A rendező Kalmár László volt, míg Tolnay Klári alakította a címben is megjelenő hölgyet. Az alkotást Déry Istvánné Széppataki Róza, az első magyar opera-énekesnő, a vándorszínészet korának legnépszerűbb színésznője ihlette. A képkockák, bár fekete-fehér színekben sorjáznak egymás után, mégis átadják a mű lényegét. A film végkicsengése a mai világban is megállja a helyét, hiszen a szerelem, a feladás és a küzdelem fogalmai soha nem változtatják meg jelentésüket és jelentőségüket bármilyen évszázadot is írunk.

Kalmár László kitűnő rendezői tehetsége tökéletesen illik a filmhez, hiszen a forgatókönyvből és a színészekből is kihozta a legtöbbet. Zenés, táncos, komoly és olykor humoros alkotás, ahol a hétköznapi emberek küzdenek azért, hogy a színház tovább éljen. A cselekmény során sokszor akadályokba ütköznek, mégis rendíthetetlenül a továbblépés jár a fejükben.

A főbb szerepeket *Básti Lajos, Molnár Tibor, Szabó Sándor, Turay Ida, Mednyánszky Ági* alakítja.

Csapatunk a filmet leginkább a tizenhat éven felülieknek ajánlja. Véleményünk szerint a korosztályunkbéli fiatalok már ki tudják mazsolázni az alkotás lényegi mondanivalóit, és nem vesznek el az apró részletek között. Mind a négyünknek nagyon tetszett, annak ellenére, hogy teljesen eltér az ízlésünktől. A *Déryné* más, mint a 2000-es filmek, mégis ettől válik különlegessé.

A mai ifjúságot talán az foghatja meg leginkább a filmben, hogy a karakterek a nehézségek, akadályok ellenére sem adták fel, hanem mindig találtak ró módot, hogy továbblépjenek. Képesek voltak például akár egy jászólból is színházat csinálni. Inspirálhatja és motiválhatja azokat, akik végignézik, arra ösztönözve őket, hogy akármekkora fal tornyosul az ember elé, mindig keresnie kell egy kiskaput, hogy át tudjuk törni. Nem szabad egy helyben toporogni, újra és újra meg kell találni azt, ami értelmet adhat a további küzdelmeknek, épp úgy, ahogy a filmbeli karakterek is teszik.

Reméljük, ajánlónk kellően felkeltik mások figyelmét. Valóban kár lenne kihagyni ezt a filmet, hiszen az akkori kor és a szereplők magatartása példaértékű lehet a jelen emberei számára is. Ha néhány kulcsszóban kellen összefoglalnunk az alkotás lényegét, akkor azok a következők lennének: erkölcsi tartás, áldozatvállalás, kitartás, hivatástudat és egymásba kapaszkodás. Zárásképpen pedig csak annyit, hogy ha mély pontra érkeznénk, a *Déryné* ösztönző szelleme biztosan kirángat onnan.